Her er Jaguars kontroversielle nye elbil

Jaguar har under Miami Art Week præsenteret deres nyeste konceptbil, Jaguar Type 00, som en del af en større transformation af mærkets design og vision. Bilen bygger på filosofien “Copy Nothing,” oprindeligt formuleret af mærkets grundlægger Sir William Lyons, og afspejler en moderne tilgang til britisk luksus.

Billeder af bilen slap allerede ud i weekenden og det – skal vi sige – anderledes design, og markante lyserøde farver skabte en del debat på nettets fora. Her blev det antydet, at bilen måske vil appellere mere til Barbie-fans end til det traditionelle Jaguar-publikum.

Ifølge Jaguar selv er konceptbilen skabt med fokus på modernisme og sanselighed. Materialer som messing og travertin-sten er integreret i både interiør og eksteriør, hvilket skal bidrage til en unik atmosfære. Farverne hedder i øvrigt Miami pink og London blue.

Jaguar Type 00 har allerede skab debat.

Jaguar Type 00 (udtales Type Zero Zero) skal bane vejen for en firedørs GT, der forventes at gå i produktion i 2025 med en rækkevidde på op til 770 kilometer. Konceptbilen er en del af Jaguars plan om at introducere en serie eksklusive modeller, der kombinerer avanceret teknologi med mærkets karakteristiske æstetik.

– Med Type 00 præsenterer vi ikke kun en bil, men også et klart billede af Jaguars fremtid. Vi ønsker at skabe køretøjer, der kombinerer arv og innovation på en måde, der inspirerer, udtaler Rawdon Glover, administrerende direktør for Jaguar.

Konceptbilen er gennemført minimalistisk. Den har ikke engang speedometer.

Jaguar, der er ejet af det indiske selskab Tata Group, har i skrivende stund kun en enkelt elektrisk bil på menuen, nemlig den aldrende Jaguar i-Pace, der kom på vejene for mere end fem år siden.

Endnu et billede fra kabinen.

Jaguar Type 00 konceptbilen. Klik for at forstørre.

Her er Jaguars kontroversielle nye elbil